জানা গেছে, ১৯৮৩ সালে ছিটমামুদপুর গ্রামের হাড়ান সিকদার দিঘির চালা মসজিদ ও ঈদগার নামে ছিটমামুদপুর মৌজার ৬৪০ খতিয়ানে ৪৫২ দাগে ২৩ শতাংশ জমি ৪৮৮৪ নং ওয়াক্‌ফ সাবিলিল্লাহ দলিল মূলে দান করেন। ছিটমামুদপুর বাজার সংলগ্ন ওই জমিতে পরে এলাকাবাসীর সহায়তায় একাংশে দ্বিতল মসজিদ নির্মাণ করার পর চতুর পাশে পাকা দেয়ালও নির্মাণ করা হয়। প্রতিদিন ওই মসজিদে শতাধিক মুসুল্লি জামায়তের সঙ্গে নামাজ আদায় করে থাকেন। মসজিদ সংলগ্ন খালী জায়গায় প্রতি ঈদে সহস্রাধিক মুসুল্লি এক সাথে ঈদের নামাজ আদায় করে থাকেন। সম্প্রতি তরফপুর ইউনিয়ন পরিষদের সদস্য ছিটমামুদপুর গ্রামের জাহাঙ্গীর সিকদার বাজার সংলগ্ন মসজিদের ওই মূল্যবান ৫ শতাংশ জমি নিজের দাবি করে মসজিদের প্রবেশ গেইট ও পাকা দেয়াল ভেঙে ফেলে নিজে পাকা দেয়াল নির্মাণ শুরু করেছেন। স্থানীয় আওয়ামী লীগের প্রভাবশালী নেতা ইউপি সদস্য জাহাঙ্গীর সিকদারের এ অনৈতিক কাজে এলাকাবাসী বাঁধা প্রদান করলে তিনি তাদের অশ্লীল ভাষায় গালিগালাজ এবং ভয়ভীতি প্রদর্শন করেন। গ্রামবাসীর পক্ষে লাল মিয়া মির্জাপুর থানায় একটি লিখিত অভিযোগ দিলেও জাহাঙ্গীর সিকদার দেয়াল নির্মাণের কাজ অব্যাহত রেখেছেন। নিরুপায় গ্রামবাসীর পক্ষে লাল মিয়া, ফজলুল হক, সিরাজ মিয়া, ছানোয়ার হোসেন মির্জাপুর উপজেলা সহকারী কমিশনার (ভূমি) বরাবরও লিখিত অভিযোগ দিয়েছেন। এছাড়া ওই জমি দখল করে যাতে দেয়াল নির্মাণ করতে না পারেন সেজন্য আদালতে ১৪৪ ধারা চেয়ে একটি মামলাও করেছেন। এত কিছুর পরও জাহাঙ্গীর সিকদার ঈদগা মাঠের জমিতে দেয়াল নির্মাণ চালিয়ে যাচ্ছেন। ঈদগা মাঠের জমি দখল করে পাকা দেয়াল নির্মাণ করায় এলাকার প্রায় সহস্রাধিক মুসুল্লির ঈদের নামাজ আদায় অনিশ্চিত হয়ে পড়েছে।